
ועדת החוקה, חוק ומשפט 
 25/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 511>
 מישיבת ועדת החוקה, חוק ומשפט 
 יום ראשון, כ"ט בכסלו התשע"ב (25 בדצמבר 2011), שעה 12:30
<סדר היום:>
<תקנות חובת המכרזים (תיקון) (תיקון), התשע"ב-2011>
נכחו:

<חברי הוועדה:> 
דוד רותם – היו"ר
<מוזמנים:> 
	ערן עסיס
	–
	ייעוץ, מחלקת ייעוץ וחקיקה , משרד המשפטים

	גבי שוחט
	–
	סגן בכיר לחשבת הכללית, משרד האוצר

	מירי בן-שטרית
	–
	מרכזת בכירה כלכלה ומחקר באגף החשב הכללי, משרד האוצר

	שרית כרמי
	–
	מנהלת פרויקט יישום הרפורמה בתקנות המכרז, משרד האוצר

	ירון גולן
	–
	עו"ד בלשכה המשפטית, משרד האוצר

	ברוך לוברט
	–
	עו"ד בלשכה המשפטית, משרד האוצר

	אור רוזנמן
	–
	עו"ד לשכה משפטית, משרד התעשייה, המסחר והתעסוקה

	אבי מישראל
	–
	מנהל, מנהל הרכש הממשלתי

	שי צרפתי
	–
	עו"ד בלשכה המשפטית, הנהלת בתי המשפט


<ייעוץ משפטי:>
אלעזר שטרן
<מנהלת הוועדה:>
דורית ואג

<רשמת פרלמנטרית:>
מוריה אביגד
<תקנות חובת המכרזים (תיקון) (תיקון), התשע"ב-2011>
<היו"ר דוד רותם:>
צהרים טובים, אני פותח את ישיבת הוועדה בנושא: תקנות חובת המכרזים (תיקון) (תיקון), התשע"ב-2011.
<גבי שוחט:>
ברשותך, היועצים המשפטיים של משרד האוצר ממש כאן בכניסה.

<היו"ר דוד רותם:>
אין יועצים משפטיים? אפשר לגמור את הדיון הרבה יותר מהר.

<גבי שוחט:>
אני המתמחה שלהם.

<היו"ר דוד רותם:>
אתה המתמחה? אתה יכול לגמור את הדיון הרבה יותר מהר, תאמין לי. תקנות חובת מכרזים (תיקון) (תיקון), התשע"ב-2011. יש לנו פה שני סטים של תקנות, אני אלך לסט השני, אותו סט שמדבר על המיזמים המשותפים שמורידים את חצי המיליון ומאריכים את התקופה לעוד שנתיים, את הוראת השעה.
אלעזר שטרן:

לא, הוראת שעה זה משהו אחר.
<היו"ר דוד רותם:>
לא, יש גם פה את הוראת השעה. עשיתי לפני שנה הוראת שעה על העניין הזה.
אלעזר שטרן:

נכון, עכשיו רוצים שזה יהיה קבוע.

<היו"ר דוד רותם:>
אז עכשיו מבטלים את זה מהוראת שעה והופכים את זה להוראה קבועה.

<גבי שוחט:>
שיהיה קבוע, כן.

<היו"ר דוד רותם:>
תקנה מצוינת, אין שום ספק בכלל, אז אם יש מישהו שמתנגד רק שיגיד לי. אין אף אחד שמתנגד אז - - -

<גבי שוחט:>
שמה? להתנגדות של מה? של שנתיים? של הוראת השעה?
<היו"ר דוד רותם:>
לא, הוראת שעה הופכת להיות הוראה קבועה.

אלעזר שטרן:
לגבי המיזם המשותף, לגבי 3(30), המיזם המשותף.

<ברוך לוברט:>
לא, אדוני. אנחנו הבנו שאנחנו מבקשים לבוא לוועדה לאיזושהי תקופת ביניים עד שנוכל לדון בתיקון הרחב של תקנות המכרזים.
<היו"ר דוד רותם:>
אני לא מדבר על תיקון רחב. יש פה שני סטים של תקנות שהעברתם אלי.
<ברוך לוברט:>
נכון, זה התיקון הרחב. 

<היו"ר דוד רותם:>
זה לא התיקון הרחב, זה תיקון מצומצם מאוד.

אלעזר שטרן:

בתיקון הרחב יש את הסעיף שביקשתם לדון בו, סעיף 3(30).
<היו"ר דוד רותם:>
בפסקה 30 ברישה, במקום שפורסמה הודעה, במקום - - - ההתקשרות נעשתה עם מי שתורם ממקורותיו סכום שאינו נמוך ממחצית עלות ביצוע המיזם.
אלעזר שטרן:

זה בעצם לקבוע את הוראת השעה כהוראת קבע. זה חלק מהמשמעות.

<ברוך לוברט:>
זה חלק מהתיקון הרחב שאנחנו באים אתו כאן לוועדה היום. הבנו שהוועדה לא תוכל לדון בתיקון הרחב ולכן מה שדיברתי עם היועצת המשפטית - - -

<היו"ר דוד רותם:>
לא בתיקון הרחב, אבל בסעיף הזה אני רוצה לדון.

<ברוך לוברט:>
אוקיי, אז אנחנו מבקשים להאריך את הוראת השעה לגבי נושא 3(30) בשלושה חודשים נוספים, עד שנוכל לדון  - - -
<היו"ר דוד רותם:>
אתם לוקחים סיכון, כי אם לא יהיה לי זמן לדון בזה בשלושה חודשים האחרונים, אתם תעמדו על הראש ולא תהיה לכם תקנה כזאת, אתה מבין? אי אפשר לשחק משחקים. יש פה תקנות, ביקשתם הוראה מסוימת, אני מקבל אותה ומאשר אותה.
אלעזר שטרן:
אבל התוכן הוא גם אותו תוכן.
<היו"ר דוד רותם:>
במסגרת התיקון הרחב – אחר כך נדון בכל היתר.

<ברוך לוברט:>
לא, גם לגבי התקנה הזו. צריך להבין שהתקנה 3(30) הרי מפנה לתקנה 3ב, זאת אומרת שאי אפשר לדון רק בתקנה 3(30). בעמודים הבאים באותו תיקון אתם רואים גם תיקון לתקנה 3ב שהיא בחינת קיומם של מיזמים משותפים. התקנה הזאת מפנה לתקנה 3ב, זאת אומרת שאי אפשר לדון בה בנפרד. מה שאנחנו מציעים כרגע הוא גם לדון הארכה להוראת השעה, גם לגבי ועדות הפטור המשרדיות וגם לגבי 3(30), בשלושה חודשים. 
<היו"ר דוד רותם:>
אין לי בקשה כזו. שר האוצר צריך לשלוח לי מכתב עם אישור של התייעצות, ואז אני יכול לעשות את זה. אין לי דבר כזה. יש לי את התקנות האלה שהוא הגיש, שאותן אני מוכן לאשר, את הסעיף שבהן.
אלעזר שטרן:

הבעיה היא שאז הוראת השעה תפקע בדצמבר.
<היו"ר דוד רותם:>
היא תפקע בדצמבר – היא תפקע בדצמבר. אז תהיה להם בעיה.
אלעזר שטרן:

לא, תהיה למגזר השלישי בעיה.

<היו"ר דוד רותם:>
בסדר, אז תהיה בעיה. אתה מבין? אני לא מבין מה הרעיון, אם אתם כותבים בתקנות שאתם מבקשים לעשות את זה ויש לי זמן לדון בזה עכשיו, אני אאשר את זה. אתם לא רוצים שאני אאשר את זה? תגידו לי שאתם לא רוצים שאני אאשר את זה, אני לא אאשר את זה.

<ברוך לוברט:>
אנחנו באים כחלק מחבילה כוללת, ולכן, לפי מה שדיברתי עם היועצת המשפטית של הוועדה - - 
<היו"ר דוד רותם:>
אז היא תצביע אתך, בסדר? אז תדבר עם היועצת המשפטית של הוועדה.
<ברוך לוברט:>
- - זה מה שסיכמנו, אני מביא את זה בפני הוועדה.

<היו"ר דוד רותם:>
אני לא יודע מה שסיכמתם, את המועדים אני קובע ואני לא מתחייב לקבוע לכם את התקנות האלה לא בחודש הקרוב, לא בעוד חודשיים ולא בעוד שלושה חודשים. אם אתם רוצים שאני אאשר לכם את זה עכשיו, אני מוכן לאשר את זה. אם אתם לא רוצים, אני לא אאשר את זה, אין שום בעיה. שמתי אותם בצד, לא אישרתי. קיבלתם את הצ'אנס, אתם מוותרים עליו, תיקחו אותו.

אלעזר שטרן:

אפשר להציע הצעה?

<גבי שוחט:>
אם יורשה לי, אדוני היושב-ראש, לא הבנו מדוע תקנה 3(30) צריכה להיות בנפרד כרגע.
<היו"ר דוד רותם:>
תקנה 3(30) צריכה להיות בנפרד כי אחרת היא פוקעת לכם בסוף השנה, 31 בדצמבר.
<גבי שוחט:>
בסדר, יש לנו לא מעט נושאים שגם כן תוקעים אותנו במערכת.
<היו"ר דוד רותם:>
זה – שתהיו לי בריאים. אבל מכיוון ש-3(30) זו תקנה שמעניינת אותי ואני כל שנה דואג שיאריכו אותה כהוראת שעה, אז עכשיו קיבלתם שכל ואמרתם: לא צריך את זה כהוראת שעה, אנחנו מבטלים, חוזרים למצב שהיה לפני התיקון לתיקון. זה מה שאתם עושים. אז עכשיו אתם לא רוצים לחזור בכם, אז לא תחזרו בכם. אין בעיה. יבוא המגזר השלישי בסוף החודש ויגיד: עכשיו סידרתם אותנו כי אי אפשר להמשיך פרויקטים ואתם תרוצו כמו מסוממים, אני אומר לכם, כמו עכברים בתוך גלגל אתם תרוצו כדי שאני אאריך את הוראת השעה. אני כבר מודיע לכם, אני לא אעשה את זה.
אלעזר שטרן:
אפשר פשוט להציע הצעה? במסגרת הזו אנחנו נהפוך את מה שהיה להוראת שעה להוראת קבע וכשנדון בנושא – כמו המצב היום – פשוט להקפיא את המצב היום, בלי שלושה חודשים.
<גבי שוחט:>
אבל אפשר להקפיא את המצב גם בשלושה חודשים.

אלעזר שטרן:

לא, להקפיא את זה ואז כשנדון בנושא בסט הכללי של התקנות פשוט נתקן בחזרה ונוסיף את התיקון של 3ב וכולי.
<גבי שוחט:>
אין בעיה. אני חושב שבכל זאת, אחרי העבודה שנעשתה פה במהלך השנתיים – עבודה מרוכזת ומאומצת שגם כללה התייחסות לגבי 3(30) וכשגיבשנו את ההצעה, גיבשנו עם כל הגופים הנוגעים בדבר – אני חושב שראוי שתהיה התייחסות כוללת לגבי מגוון ההצעות שהבאנו לכאן. 
<היו"ר דוד רותם:>
אתם הכנסתם את תקנה 3(30) לתוך התקנות האלה ואני רוצה לאשר אותה, אבל אתם לא רוצים שאני אאשר אותה, רק תגידו לי שאתם לא רוצים.
<גבי שוחט:>
לא, אבל זה לא כן ולא. 

<היו"ר דוד רותם:>
סליחה, אל תגיד לי מה כן ומה לא. אני אומר איך כן ולא. רק תגיד, אדוני האוצר, שאתה לא רוצה שאני אאשר את זה. זה הכול.
<ברוך לוברט:>
בדיון שהתקיים אצל החשבת הכללית ביקשנו - - -

<היו"ר דוד רותם:>
האם אדוני מבקש ממני לאשר את תקנה 3(30) או לא?

<ברוך לוברט:>
הוראת קבע?

<היו"ר דוד רותם:>
כן.

<גבי שוחט:>
אבל אנחנו יכולים לבקש - - -

<היו"ר דוד רותם:>
סליחה, אתה יכול לבקש מה שאתה רוצה. אני שאלתי שאלה, אני רוצה עליה תשובה.

<גבי שוחט:>
אבל אפשר לבקש גם להאריך את זה בשישה חודשים לפחות - - 

<היו"ר דוד רותם:>
לא רוצה. אפשר לבקש מה שרוצים - - -

<גבי שוחט:>
- - אם שישה חודשים זה פרק הזמן שהוועדה תדון, אני חושב  שאין לנו - - -

<היו"ר דוד רותם:>
אין שום בעיה, אפשר לבקש, אני צריך להחליט. 

<גבי שוחט:>
אז אנחנו מבקשים שזה יהיה שישה חודשים.

<היו"ר דוד רותם:>
אני שואל אתכם: האם רוצים שאני אדון בזה כהוראת קבע או לא רוצים?

<ברוך לוברט:>
אנחנו מבקשים שהוועדה תדון בכך להאריך את הוראת השעה בשישה חודשים. 

<היו"ר דוד רותם:>
טוב, אין דיון כזה. נעבור לסט השני של התקנות.

אלעזר שטרן:

האם אין אפשרות שנעגן את הוראת השעה כהוראת קבע – כמו המצב עכשיו, הרי הוראת השעה קיימת היום – וכשנבוא לדון בתקנות הכלליות נתקן את זה בהתאם?
<ברוך לוברט:>
שוב, מעבר לזה שהתיקון המוצע הוא חלק ממכלול, מסל של צעדים, גם ההוראה הספציפית הזו מפנה לתקנה 3ב, שגם אותה אנחנו מבקשים לשנות בתיקון הקבוע. 
אלעזר שטרן:

הוראת השעה היום קיימת.
<ברוך לוברט:>
נכון.

אלעזר שטרן:

יש בעיה כרגע, כמו שהיא, לצלם אותה?
<ברוך לוברט:>
כן, מבחינתנו קיימת בעיה. לכן אנחנו מציעים, כמו שתראה בהמשך התיקון - - -

<גבי שוחט:>
התוקף של הוראת השעה יפוג ב-31 לחודש.

<היו"ר דוד רותם:>
אז היא תפוג.

<גבי שוחט:>
אז מה הבעיה להאריך? לא הבנתי.

<היו"ר דוד רותם:>
לא הבנת מה הבעיה?
<גבי שוחט:>
מה הבעיה להאריך? אני אומר, מה הבעיה להאריך?

<היו"ר דוד רותם:>
מאיפה אדוני?

<גבי שוחט:>
משרד האוצר.

<היו"ר דוד רותם:>
מאיזה אגף?

<גבי שוחט:>
החשב הכללי.

<היו"ר דוד רותם:>
אני לא עובד שלכם, אתה מבין?

<גבי שוחט:>
אני לא אמרתי.

<היו"ר דוד רותם:>
אני אחליט מה אני מאריך ואיך אני מאריך לפי השיקולים שאני חושב שהם נכונים, אתה מבין? אתם לא תכתיבו לי. אנחנו רוצים את זה עכשיו כקבע ואחר כך נאריך את זה לקבע ונעשה את זה זמני –אתם לא רוצים? אני לא אאשר את התקנה ההיא. תודה רבה. בזה נגמר הסיפור. לא מאריך אותה ליום אחד, לא לשלושה חודשים, לא לשישה חודשים. שר האוצר ירוץ אחרי בעוד שבועיים ואז נראה מה יהיה. אני כבר אומר לכם שאני לא אאשר את זה. ניגש לתקנות השניות. 
אלעזר שטרן:
 בתיקון של התיקון סוכם על תיקון של שני דברים. אחד, הארכה של שנתיים של הוראת השעה לעניין של ועדות פטור משרדיות. התיקון השני הוא סעיף (ב), השינוי הטכני שמוסיף את שר המשפטים לעניין בתי המשפט.
<היו"ר דוד רותם:>
מתי תחילתן של תקנות אלה, סעיף 2?

אלעזר שטרן:

מתי שהם רוצים. השארתם את זה ריק.

<היו"ר דוד רותם:>
השארתם ריק את תקנה 2.
<ברוך לוברט:>
תחילתו של התיקון הוא ב-1 בינואר 2012. בזמנו, כשקבענו את ההוראה לגבי ביזור הסמכות לאשר התקשרות בתום המכרז לוועדות פטור משרדיות, העניין נקבע להוראת שעה כדי לבחון את יישום העניין. נתוני ההתקשרויות שיש בידינו הם לא מלאים וזה בין היתר כתוצאה מתהליך הפנמה הדרגתית של הרפורמה על-ידי משרדי הממשלה. ולכן, כדי לגבש המלצות לגבי אופן היישום של הוראת השעה, אנחנו מבקשים להאריך אותה. 

<היו"ר דוד רותם:>
תן לי רק תאריך מתי אתה רוצה – מה אתה רוצה שאכתוב ב"תחילה" בתקנה 2?

<ברוך לוברט:>
תחילה ב-1 בינואר 2012.

<היו"ר דוד רותם:>
אתם הרי לא תפרסמו את זה עד ה-1 בינואר 2012.

<ברוך לוברט:>
אנחנו עשינו את ההכנות המתאימות מול הרשומות והפרסום כדי לפרסם אותן.

<היו"ר דוד רותם:>
טוב, תחילתן של התקנות האלה ב-1 בינואר 2012, מצוין, בסדר גמור.

הצבעה 

בעד – פה אחד

התקנה אושרה.

<היו"ר דוד רותם:>
אושר פה אחד, תודה רבה.

<ברוך לוברט:>
תודה רבה, אדוני.
<הישיבה ננעלה בשעה 12:42.>
